Il-Kunsill tal-UE ta l-approvazzjoni tiegħu għad-dikjarazzjoni konġunta dwar il-Konferenza dwar il-Ġejjieni tal-Ewropa, immirata lejn l-involviment taċ-ċittadini f'dibattitu wiesa' dwar il-ġejjieni tal-Ewropa fl-għaxar snin li ġejjin u lil hinn, inkluż fid-dawl tal-pandemija tal-COVID-19. Id-dikjarazzjoni konġunta tal-Kunsill, tal-Parlament Ewropew u tal-Kummissjoni tistabbilixxi l-objettivi, l-istruttura, l-ambitu u ż-żmien meta ser issir il-Konferenza. L-Unjoni tagħna ġabet magħha 70 sena ta' paċi u prosperità. Biex nitgħallmu mill-kriżijiet, niffaċċjaw l-isfidi li għandna quddiemna, insaħħu s-solidarjetà Ewropea tagħna u nibnu l-futur komuni tagħna, irridu nirriflettu dwar l-Unjoni tagħna flimkien, bl-involviment mill-qrib taċ-ċittadini, tas-soċjetà ċivili u tal-parlamenti nazzjonali. Ana Paula Zacarias, Segretarju tal-Istat għall-Affarijiet Ewropej tal-Portugall Vuċi aktar b'saħħitha għaċ-ċittadini Il-Konferenza dwar il-Ġejjieni tal-Ewropa ser tagħti rwol akbar liċ-ċittadini fit-tfassil tal-politiki u l-ambizzjonijiet futuri tal-Unjoni , u b'hekk ser ittejjeb ir-reżiljenza tagħha. Ser jiġu organizzati serje ta' avvenimenti mit-tliet istituzzjonijiet, fejn iċ-ċittadini ser ikollhom l-opportunità li jesprimu l-fehmiet tagħhom dwar il-kwistjonijiet li huma importanti għalihom. Il-Konferenza hija opportunità biex tirfed il-leġittimità demokratika u l-funzjonament tal-proġett Ewropew kif ukoll biex issostni l-appoġġ taċ-ċittadini tal-UE għall-għanijiet u l-valuri komuni tagħna. Pjattaforma diġitali multilingwi interattiva ser tgħin fl-organizzazzjoni tad-dibattiti madwar l-Unjoni. Ambitu tad-dibattiti L-ambitu tal-Konferenza għandu jirrifletti l -oqsma fejn l-Unjoni Ewropea għandha l-kompetenza li taġixxi , jew fejn l-azzjoni tal-UE tkun ta' benefiċċju għaċ-ċittadini Ewropej, b'enfasi fuq suġġetti li huma verament importanti għalihom, b'impatti dejjiema u firxa wiesgħa. Il-Konferenza ser tiffaċilita diskussjoni dwar l-isfidi li qed tiffaċċa l-UE, inkluż dawk li ġabet magħha l-pandemija tal-COVID-19. Filwaqt li tirrifletti l-Aġenda Strateġika għall-UE, għandha tindirizza wkoll suġġetti ta' politika bħat-tibdil fil-klima, kwistjonijiet ekonomiċi u soċjali, u t-trasformazzjoni diġitali. Iċ-ċittadini huma liberi li jqajmu kwistjonijiet addizzjonali li huma importanti għalihom. Struttura Il-Konferenza ser titqiegħed taħt l-awtorità tat-tliet istituzzjonijiet, irrappreżentati mill-President tal-Parlament Ewropew, il-President tal-Kunsill u l-President tal-Kummissjoni Ewropea, li jaġixxu bħala l- presidenza konġunta tagħha. Il-ħidma tal-presidenza ser tkun appoġġata minn bord eżekuttiv , magħmul minn tliet rappreżentanti u erba' osservaturi minn kull istituzzjoni. Il-Parlamenti nazzjonali ser ikunu involuti mill-qrib, kif ukoll korpi jew gruppi oħra, b'mod partikolari l-Kumitat tar-Reġjuni u l-Kumitat Ekonomiku u Soċjali Ewropew. Il-Kunsill ser ikun rappreżentat fil-bord eżekuttiv mill-Presidenza tiegħu – li ser taġixxi bħala kopresident tal-bord eżekuttiv – u ż-żewġ presidenzi li jmiss. L-erba' presidenzi ta' wara ser ikunu osservaturi. Fl-istrutturi ta' governanza kollha tal-Konferenza, ser japplikaw il-prinċipji ta' parteċipazzjoni ugwali tat-tliet istituzzjonijiet u d-deċiżjonijiet b'kunsens. Mill-inqas kull sitt xhur, ser ikun hemm laqgħa tal- plenarja tal-Konferenza , magħmula minn rappreżentanti mit-tliet istituzzjonijiet kif ukoll rappreżentanti mill-Parlamenti nazzjonali, ċittadini u partijiet ikkonċernati oħra. Il-passi li jmiss Id-dikjarazzjoni konġunta ser tiġi ffirmata mill-Presidenti tal-Parlament Ewropew, tal-Kunsill u tal-Kummissjoni Ewropea, li jaġixxu bħala presidenti konġunti. Il-Konferenza mbagħad tibda l-ħidma tagħha, u avveniment formali huwa previst tentattivament fid-9 ta' Mejju, jum l-Ewropa, fi Strasburgu. Il-Konferenza mistennija tilħaq konklużjonijiet biex tipprovdi gwida dwar il-futur tal-Ewropa sar- rebbiegħa tal-2022 . Dikjarazzjoni konġunta Konferenza dwar il-Ġejjieni tal-Ewropa - pożizzjoni riveduta tal-Kunsill (3 ta' Frar 2021) Konferenza dwar il-Ġejjieni tal-Ewropa - pożizzjoni tal-Kunsill (24 ta' Ġunju 2020) Aġenda Strateġika Ġdida – 2019-2024